Kongsberg prosti

Kongsberg prosti («Kongsberg Provsti») er et tjenestedistrikt i Tunsberg bispedømme i Den norske kirke. Prosten holder til i Kongsberg, der Kongsberg kirke har tradisjoner som prostesete. Før dagens kirke ble reist må man regne med at det var den gamle tømmerkirken i byen var prostesete, fra prostiet ble opprettet i 1739 og den nye kirken sto klar i 1761.

Prostiet omfatter de fire kirkelige fellesrådene i kommunene Flesberg, Kongsberg, Nore og Uvdal, og Rollag, med menigheter og tilhørende kirker. Området omfatter Numedal fra og med Pålsbufjorden og sørover gjennom nordre del av Lågendalen til og med Hvittingfoss.

Historie 
Kongsberg ble grunnlagt i nordre del av Sandsvær prestegjeld i 1624 og byen ble tuftet på sølvgruvene. Den nye bergstaden fikk etter hvert både prest og kirke, men til å begynne med ble alle kirkelige tjenester utført i vigslet rom i kongeboligen som fantes der. Kongeboligen brant imidlertid ned i 1631 og det ble reist ei ny kirke der samme året. Dette var en stor tømmerkirke av lafteverk reist i korsform. Det er imidlertid uklart akkurat når Kongsberg prestegjeld oppsto, men det kan ha vært i 1624 eller kanskje i forbindelse med at byen fikk ny tømmerkirke etter brannen i 1631, eller kanskje også da byen fikk to prester i 1653. Den første ministerialboken for prestegjeldet dekker perioden 1696–1720, så det var på 1600-tallet.

Kongsberg prosti ble opprettet ved kongl. res. av 18. desember 1739 ved delingen av Bragernes prosti, slik at prestegjeldene i Sandsvær, Kongsberg, Eiker, Modum og Sigdal ble inkludert i det nye prostiet. Den 29. april samme år la oberberghauptmann (altså sjefen for sølvverket) J. A. von Stukenbrock fram planer for en stor, tidsmessig teglstenskirke i Kongsberg, noe kongen approberte den 2. mai. Og allerede den 3. juni dette året forelå det en beslutning om å sette igang byggearbeidene med den nye kirken. Det var vel derfor naturlig at Kongsberg også ble eget prosti. Ved bestemmelse av 30. juni 1741 ble også Flesberg og Rollag fra Brunla prosti henlagt til Kongsberg prosti. I 1867 ble Eiker, Modum og Sigdal overført til Drammen prosti. Man må anta at tømmerkirken 1631 var prostesete, fram til den nye kirken ble tatt i bruk i 1761.

Prestegjeld på 1700-tallet

(1739 fra Bragernes prosti)
 Sandsvær prestegjeld
 Kongsberg prestegjeld
(1739 fra Bragernes prosti - 1867 til Drammen prosti)
 Eiker prestegjeld
 Modum prestegjeld
 Sigdal prestegjeld
 (1741 fra Brunlanes prosti)
 Rollag prestegjeld
 Flesberg prestegjeld

Prestegjeldene forsvinner 
Fra 2004 ble prestegjeld som administrativ enhet faset ut av Den norske kirke, og fra 2012 forsvant også begrepet fra lovverket vårt. Kirken er nå organisert med de ulike menighetene (sogn) som grunnenheter, og prestene er ansattes i prostiene i stedet for prestegjeldene. Hele prostiet blir derfor heretter presteskapets arbeidsplass, selv om noen prester kan bli dedikert oppgaver som sogneprester for én eller flere kirker.

Fellesråd og menigheter 
Tapte stavkirker er merket med et kors (†) foran navnet. Vær oppmerksom på at noen av kirkene kan ha tilhørt ulike administrative enheter tidligere.

 Kongsberg prosti
 Kongsberg kirkelige fellesråd, Hasbergs vei 36 på vestsiden av Kongsberg
 Efteløt menighet
 Efteløt kirke, ligger i bygda Efteløt i Ytre Sandsvær
 Hedenstad menighet
 Hedenstad kirke, ligger på Hedenstad, mellom Kongsgårdmoen og Heistadmoen
 Komnes menighet
 Komnes kirke, ligger på Komnes, på nordsiden av Numedalslågen og nordvest for Hvittingfoss
 †Komnes stavkirke, gikk tapt i 1881, lå på samme kirkegård som Komnes kirke
 Kongsberg og Jondalen menighet
 Jondalen kirke, ligger sentralt i Jondalen, et stykke nordvest for Kongsberg
 Kongsberg kirke I, brant ned i 1631
 Kongsberg kirke II, prostesete fra 1739-1761, lå på vestsiden av Kongsberg, reist 1631, revet 1765
 Kongsberg kirke III, prostesete fra 1761, ligger på vestsiden av Kongsberg
 Tuft menighet
 Tuft kirke, ligger i grenden Tuft, nord i Hvittingfoss
 †Tuft stavkirke, gikk tapt i 1880, lå litt nord for Tuft kirke i dag
 Flesberg kirkelige fellesråd, Lampelandhagan 7 i Lampeland sentrum
 Flesberg menighet
 Flesberg stavkirke, ligger sentralt i Flesberg, i Numedal
  Lyngdal menighet
 Lyngdal kirke, ligger i bygda Lyngdal, nord for Lampeland og nordøst for Flesberg i Numedal
 †Kampestad kapell, et lite stavbygg som trolig gikk tapt da Lyngdal kirke sto klar i 1699
 Svene menighet
 Svene kirke, ligger på østbredden av Numedalslågen i Svene, sør for Lampeland i Numedal
 †Svene stavkirke, ble erstattet av en laftet korsformet tømmerkirke på samme sted i 1738
 Rollag kirkelige fellesråd, Vrågåvegen 10 i sentrum av Rollag
 Rollag menighet
 Rollag stavkirke, ligger i Rollag, nord for Numedalslågen i Numedal
 Veggli menighet
 Veggli kirke, ligger i Veggli i Numedal
 †Veggli stavkirke, middelaldersk, hadde rektangulært skip og smalere, tilnærmet kvadratisk kor, ble revet i 1861
 Veggli fjellkirke, ligger langs Vegglifjellveien, ca. 858 moh. og like vest for Veggli Fjellstue i Vegglifjellet
 Nore og Uvdal kirkelige fellesråd, Nore kirkekontor, Sentrum 16 i Rødberg
 Nore menighet
 Nore kirke, ligger i Nore, på vestbredden av Norefjorden i Numedal, like nord for Nore stavkirke
 Nore stavkirke, ligger i Nore, på vestbredden av Norefjorden i Numedal, like sør for Nore kirke
 Tunhovd menighet
 Tunhovd kirke, ligger på Tunhovd, nord for Tunhovdmoen og Pålsbudammen, der Pålsbufjorden og Tunhovdfjorden møtes
 Uvdal menighet
 Uvdal kirke, ligger lenger vest i Uvdal enn stavkirka, nord for elva Uvdalsåe og ved krysset mellom Uvdalsvegen og Kirkebygdvegen
 Uvdal stavkirke, ligger vest-nordvest for Fønnebøfjorden i Kirkebygda, mellom Nordre Prestegarden og Husebø-gårdene

Referanser 

Prostier i Tunsberg bispedømme
Religion i Viken